b"\n_START_ARTICLE_\nDennis Banks\n_START_SECTION_\nArbeid med AIM\n_START_PARAGRAPH_\nI 1968 var Banks med \xc3\xa5 stifte American Indian Movement (AIM), som blant annet hadde som form\xc3\xa5l \xc3\xa5 beskytte indianernes tradisjoner og levesett og \xc3\xa5 ta rettslige skritt for \xc3\xa5 beskytte indianernes traktatfestede rettigheter, slik som rett til fiske, fangst og dyrking av villris._NEWLINE_Banks tok del i 1969\xe2\x80\x931971-okkupasjonen av Alcatraz. I 1972 deltok han i organisering av \xc2\xabTrail of Broken Treaties\xc2\xbb som var en kolonne med kj\xc3\xb8ret\xc3\xb8y som gikk over hele USA og endte i Washington, D.C. med det form\xc3\xa5l \xc3\xa5 sette s\xc3\xb8kelyset p\xc3\xa5 indianernes tilstand. Kolonnens deltakere forventet \xc3\xa5 f\xc3\xa5 m\xc3\xb8te med kongressmedlemmer om relevante saker. Myndighetene nektet for\xc3\xb8vrig \xc3\xa5 m\xc3\xb8te representanter fra gruppen, noe som resulterte i at indianerne tok beslag i og okkuperte hovedkontoret til Bureau of Indian Affairs._NEWLINE_Banks sto ogs\xc3\xa5 i spissen for bevegelsen p\xc3\xa5 Pine Ridge indianerreservat i S\xc3\xb8r-Dakota i 1973 som fors\xc3\xb8kte \xc3\xa5 f\xc3\xa5 avsatt den korrupte formannen som var utnevnt av de f\xc3\xb8derale myndighetene. Disse aktiviteten f\xc3\xb8rte til okkupasjonen av Wounded Knee med en beleiring som varte 71 dager og som vekket oppmerksomhet over hele USA. Banks var hovedforhandlerene og en av lederne for indianernes Wounded Knee-styrker._NEWLINE_Under Banks' lederskap ledet AIM i 1973 en protest i Custer i S\xc3\xb8r-Dakota som rettet seg mot en rettssak der en hvit mann ble frikjente for \xc3\xa5 ha myrdet en indianer. Som et resultat av hans engasjement i Wounded Knee og Custer ble Banks og 300 andre arrestert og ble stilt for retten. Han ble frikjent for Wounded Knee-anklagene, men ble d\xc3\xb8mt for \xc3\xa5 ha oppmuntret til br\xc3\xa5k og for fysiske overgrep under konfrontasjonen i Custer. Banks gikk under jorda for \xc3\xa5 unng\xc3\xa5 fengsel og organiserte en bev\xc3\xa6pnet AIM-gruppe som inkluderte Anna Mae Pictou Aquash som var mistenkt for \xc3\xa5 v\xc3\xa6re en FBI-angiver. Hun ble senere funnet drept. Han fikk amnesti i California av dav\xc3\xa6rende guvern\xc3\xb8r Jerry Brown, som nektet \xc3\xa5 utlevere han til S\xc3\xb8r-Dakota. Han mottok ogs\xc3\xa5 finansiell st\xc3\xb8tte fra skuespiller og AIM-sympatis\xc3\xb8r Marlon Brando.\n_START_SECTION_\nUtdannelse og karriere\n_START_PARAGRAPH_\nI perioden Banks tilbrakte i California, fra 1976 til 1983, tok han en 2-\xc3\xa5rs universitetsgrad p\xc3\xa5 University of California, Davis og underviste ved Deganawida Quetzecoatl University (DQU), et indiansk-styrt institutt for alternativ h\xc3\xb8yere utdanning, der han ble den f\xc3\xb8rste indianske universitetsrektor. Han etablerte ogs\xc3\xa5 det f\xc3\xb8rste \xc2\xabspiritual run\xc2\xbb fra Davis til Los Angeles i 1978, som per 2008 er en \xc3\xa5rlig begivenhet. V\xc3\xa5ren 1979 underviste han ved Stanford University. Etter at guvern\xc3\xb8r Brown forlot guvern\xc3\xb8rembetet fikk Banks i 1984 opphold hos Onondaga Nation i den nordlige delen av New York. Under tiden i New York organiserte Banks \xc2\xabthe Great Jim Thorpe Longest Run\xc2\xbb som var et l\xc3\xb8p fra New York til Los Angeles der form\xc3\xa5let var \xc3\xa5 f\xc3\xa5 gjeninnsatt gullmedaljen Thorpe hadde vunnet i OL i 1912 og gi denne til Thorpes familie._NEWLINE_I 1985 forlot Banks Onondaga for \xc3\xa5 overgi seg til myndighetene i S\xc3\xb8r-Dakota og sonet 18 m\xc3\xa5neder i fengsel. Da han ble frigitt jobbet han en periode som narkotika- og alkoholr\xc3\xa5dgiver p\xc3\xa5 Pine Ridge Indian Reservation. I l\xc3\xb8pet av 1987 ble gravr\xc3\xb8vere stoppet under deres graving etter verdigjenstander p\xc3\xa5 indianske gravsteder. Banks ble tilkalt for \xc3\xa5 organisere en begravelsesseremoni. Hans aktiviteter resulterte i at delstatene Kentucky og Indiana vedtok strenge lover mot gravskjending._NEWLINE_Banks har hatt roller i filmene War Party, The Last of the Mohicans og Thunderheart. Musikkutgivelsen Still Strong, som innehold Banks' originalverk s\xc3\xa5vel som tradisjonelle indianske sanger, ble ferdigstilt i 1993. Banks' musikk finnes ogs\xc3\xa5 p\xc3\xa5 andre album: Peter Gabriels Les Musiques du Monde, Peter Matthiessens No Boundaries._NEWLINE_I 2006 ledet Banks Sacred Run 2006, som gikk fra Alcatraz utenfor San Francisco til Washington, D.C.. Deltakerne fulgte den eldgamle indianske tradisjonen med \xc3\xa5 viderebringe en melding om \xc2\xabland, liv og fred\xc2\xbb fra landsby til landsby. De reiste over 160 kilometer hver dag og kom inn i Washington, D.C. p\xc3\xa5 Jordens dag, 26. april 2006. De tok en sydlig rute gjennom USA, i solidaritet med de som hold p\xc3\xa5 med gjenoppbygning etter orkanene Katrina og Rita. Det ble holdt st\xc3\xb8rre tilstelninger langs ruten i Albuquerque, New Orleans og Washington, D.C. I \xc3\xa5rene siden \xc2\xabThe Longest Walk\xc2\xbb i 1978 har Sacred Run blitt en internasjonal begivenhet. Sacred Run 2006 hadde deltakere fra Japan, Australia, Irland og Canada s\xc3\xa5vel som fra USA."